CELEX: 32011D0822
Language: fi
Date: 2011-12-07 00:00:00
Title: 2011/822/EU: Komission täytäntöönpanopäätös, annettu 7 päivänä joulukuuta 2011 , Bangladeshin tunnustamisesta Euroopan parlamentin ja neuvoston direktiivin 2008/106/EY nojalla merenkulkijoiden koulutus- ja pätevyyskirjajärjestelmien osalta (tiedoksiannettu numerolla K(2011) 8999)  ETA:n kannalta merkityksellinen teksti

9.12.2011   
            
            
               FI
            
            
               Euroopan unionin virallinen lehti
            
            
               L 327/68
            
         KOMISSION TÄYTÄNTÖÖNPANOPÄÄTÖS,
   annettu 7 päivänä joulukuuta 2011,
   Bangladeshin tunnustamisesta Euroopan parlamentin ja neuvoston direktiivin 2008/106/EY nojalla merenkulkijoiden koulutus- ja pätevyyskirjajärjestelmien osalta
   (tiedoksiannettu numerolla K(2011) 8999)
   (ETA:n kannalta merkityksellinen teksti)
   (2011/822/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon merenkulkijoiden vähimmäiskoulutuksesta 19 päivänä marraskuuta 2008 annetun Euroopan parlamentin ja neuvoston direktiivin 2008/106/EY (1) ja erityisesti sen 19 artiklan 3 kohdan ensimmäisen alakohdan,
   ottaa huomioon Kyproksen 26 päivänä heinäkuuta 2007, Italian 24 päivänä joulukuuta 2007 ja Belgian 25 päivänä kesäkuuta 2008 esittämät pyynnöt,
   sekä katsoo seuraavaa:
   
               (1)
            
            
               Direktiivin 2008/106/EY mukaan jäsenvaltiot voivat päättää kelpuuttaa kolmansien maiden myöntämät merenkulkijoiden pätevyyskirjat edellyttäen, että komissio on tunnustanut kyseisen kolmannen maan. Kyseisten kolmansien maiden on täytettävä kaikki vaatimukset, jotka sisältyvät Kansainvälisen merenkulkujärjestön (IMO) kansainväliseen merenkulkijoiden koulutusta, pätevyyskirjoja ja vahdinpitoa koskevaan vuoden 1978 yleissopimukseen (STCW-yleissopimus) (2), sellaisena kuin se on tarkistettuna vuonna 1995.
            
         
               (2)
            
            
               Kypros esitti 26 päivänä heinäkuuta 2007, Italia 24 päivänä joulukuuta 2007 ja Belgia 25 päivänä kesäkuuta 2008 päivätyllä kirjeellä pyynnön Bangladeshin tunnustamisesta. Näiden pyyntöjen johdosta komissio arvioi Bangladeshin koulutus- ja pätevyyskirjajärjestelmät tarkistaakseen, täyttääkö Bangladesh kaikki STCW-yleissopimuksen vaatimukset ja onko se toteuttanut asianmukaiset toimenpiteet pätevyyskirjapetosten torjumiseksi. Arviointi perustui Euroopan meriturvallisuusviraston asiantuntijoiden helmikuussa 2008 tekemän selvityksen tuloksiin. Arvioinnin aikana koulutus- ja pätevyyskirjajärjestelmissä havaittiin tiettyjä puutteita.
            
         
               (3)
            
            
               Komissio toimitti jäsenvaltioille kertomuksen arvioinnin tuloksista.
            
         
               (4)
            
            
               Komissio kehotti 26 päivänä maaliskuuta 2009, 9 päivänä joulukuuta 2009 ja 28 päivänä syyskuuta 2010 päivätyillä kirjeillä Bangladeshia esittämään todisteet siitä, että havaitut puutteet on korjattu.
            
         
               (5)
            
            
               Bangladesh toimitti pyydetyt tiedot ja todisteet asianmukaisten ja riittävien toimenpiteiden toteuttamisesta useimpien vastaavuuden arvioinnin aikana havaittujen puutteiden korjaamiseksi 29 päivänä maaliskuuta 2009, 21 päivänä toukokuuta 2009, 12 päivänä heinäkuuta 2009, 4 päivänä tammikuuta 2010, 27 päivänä helmikuuta 2011 ja 14 päivänä maaliskuuta 2011 päivätyissä kirjeissä.
            
         
               (6)
            
            
               Jäljellä olevat puutteet liittyvät toisaalta tiettyjä koulutusvarusteita koskeviin puutteellisuuksiin yhdessä Bangladeshin merenkulkualan oppilaitoksessa ja toisaalta STCW-koodin A-II/1 osastoon liittyvien valmennuskurssien koulutukseen. Sen vuoksi Bangladeshia on kehotettu ryhtymään tältä osin korjaaviin toimenpiteisiin. Nämä puutteet eivät kuitenkaan anna aihetta kyseenalaistaa Bangladeshin merenkulkijoiden koulutus- ja pätevyyskirjajärjestelmien yleistä vastaavuutta STCW-yleissopimuksen määräysten kanssa.
            
         
               (7)
            
            
               Vastaavuuden arvioinnin tulokset ja Bangladeshin toimittamien tietojen arviointi osoittavat, että Bangladesh täyttää STCW-yleissopimuksen asiaa koskevat vaatimukset, koska kyseinen maa on toteuttanut asianmukaiset toimenpiteet pätevyyskirjapetosten torjumiseksi.
            
         
               (8)
            
            
               Tässä päätöksessä säädetyt toimenpiteet ovat meriturvallisuutta ja alusten aiheuttaman pilaantumisen ehkäisemistä käsittelevän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Tunnustetaan Bangladesh merenkulkijoiden koulutus- ja pätevyyskirjajärjestelmien osalta direktiivin 2008/106/EY 19 artiklan mukaisesti.
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 7 päivänä joulukuuta 2011.
      
         
            Komission puolesta
         
         Siim KALLAS
         
            Varapuheenjohtaja
         
      
   
   
      (1)  EUVL L 323, 3.12.2008, s. 33.
   
      (2)  Kansainvälisen merenkulkujärjestön hyväksymä.